Hvis du skal med færgen i weekenden, eller måske blot en tur på Aarhus Ø, bør du nærlæse de nedenstående linjer.

Fredag aften begynder Aarhus Letbane nemlig arbejdet med at grave kabelrør til letbanens strømforsyning på tværs af Nørrebrogade.

Det betyder, at det nordgående spor på Nørrebrogade mellem Knudrisgade og Nørre Boulevard i weekenden vil være helt afspærret. Bilisterne skal derfor deles om det sydgående spor.

- For at mindske gener for trafikken langs Nørrebrogade mest muligt, har Aarhus Letbane fået dispensation til at arbejde døgnet rundt over weekenden. Gravearbejdet begynder fredag aften 27. januar klokken 18 og fortsætter weekenden ud, oplyser letbanen i en pressemeddelelse.

Arbejdet betyder desuden, at Kirkegårdsvej vil være spærret for udkørsel mod Nørrebrogade.